***Layihə***

*UNEC Elmi Şurasının \_\_\_\_\_\_\_\_2019-cu il*

*tarixli, --- saylı qərarı ilə təsdiq edilmişdir.*

**UNEC-də apellyasiya müraciətlərinin qəbulu və baxılması**

**QAYDALARI**

1. **Ümumi müddəalar**
   1. Qaydaların hazırlanmasında məqsəd “Təhsil haqqında” Azərbaycan Respublikasının Qanununun, Azərbaycan Respublikası Təhsil Nazirliyinin 1060 saylı, 11.09.2008-ci il tarixli “Kredit sistemi ilə təhsil alan tələbələrin biliyinin qiymətləndirilməsi haqqında Əsasnamə”nin və Azərbaycan Respublikası Nazirlər Kabinetinin 348 saylı, 24.12.2013-cü il tarixli qərarı ilə təsdiq edilmiş “Ali təhsil müəssisələrinin bakalavriat və magistratura səviyyələrində kredit sistemi ilə tədrisin təşkili Qaydaları”nın müvafiq bəndləri ilə müəyyən edilmiş tələblərin icrası zamanı obyektivliyin və şəffaflığın təmin olunmasına nail olmaqdır.
   2. Bu Qaydalar UNEC-də hər semestr ərzində keçirilən kollokviumlar (aralıq imtahanı), habelə sessiya imtahanları, Yekun dövlət attestasiyası imtahanları və dinləmədən təkrar imtahan nəticələrindən, eyni zamanda doktoranturaya qəbul imtahanları və fəlsəfə doktoru minimum imtahanları nəticələrindən narazı qalan təhsilalanların və iddiaçıların apellyasiya komissiyasına müraciət etməsi, apellyasiya müraciətinə baxılması və müvafiq qərarın qəbul edilməsini müəyyən edir.
2. **Apellyasiya komissiyasının yaradılması və fəaliyyətinin təşkili**
   1. Kollokvium (aralıq imtahanı) və imtahan nəticələri ilə bağlı müraciətlərin araşdırılması məqsədi ilə hər tədris ilində tədris olunan fənlərin xüsusiyyətləri nəzərə alınaraq TKQİM-in direktorunun təqdimatı əsasında UNEC rektorunun əmri ilə Apellyasiya komissiyası yaradılır.
   2. Apellyasiya komissiyasının tərkibi - sədr, sədr müavini, katib, üzvlərdən (hər fakültədən 1 nəfər olmaqla və onun fakültə üzrə apellyasiyanın gedişatına məsul olması təklif olunur) ibarət olmaqla təsis olunur.
   3. Sədr komissiyanın iclasında obyektiv səbəbdən iştirak edə bilmədikdə, onun vəzifə və səlahiyyətləri sədr müavini tərəfindən həyata keçirilir.
   4. Komissiya üzvləri dekanların, kafedraların və aidiyyatı struktur bölmələrin əməkdaşları arasından semestrdə tədris olunan fənlər üzrə müəyyən edilir.
   5. Komissiyanın katibi elektron apellyasiya sistemindən istifadə bacarığına malik olan əməkdaşlar arasından müəyyən edilir.
   6. Apellyasiya komissiyasının ilkin yoxlamanın nəticələrinə düzəliş etmək səlahiyyəti vardır.
   7. Apellyasiya prosesinin koordinasiyası məqsədilə komissiyanın tabeliyində hər fakültə, məktəb və mərkəz üzrə bir əməkdaş cəlb olunmaqla işçi qrupu yaradılır.
   8. Apellyasiya ərizələrinin düzgün yoxlanılmasına nəzarət etmək məqsədilə komissiya tərəfindən seçmə üsul ilə yoxlanılmış apellyasiya ərizələrinin ekspertizası təşkil oluna bilər.
   9. Apellyasiya komissiyasının sədri apellyasiya prosesinın şəffaf və obyektiv keçirilməsini təmin edir, habelə apellyasiya müraciətlərinin cavablandırılması prosesində öz fəaliyyəti ilə fərqlənən əməkdaşların mükafatlandırılmasına dair təqdimatlar verir.
   10. Apellyasiya müraciəti əsasında yenidən qiymətləndirmə zamanı test üsulu ilə təşkil olunan kollokvium və imtahanlarda 3 baldan yuxarı, yazılı üsul ilə təşkil olunan kollokvium və imtahan nəticəsinə bir suala 5 baldan artıq bal əlavə olunarsa komissiyaya kafedra müdiri və mütəxəssislərin cəlb olunması ilə araşdırma apara və artırılmış ballar təsdiqini taparsa inzibati tənbehin tətbiqi haqqında universitet rəhbərliyinə müraciət edilə bilər.
   11. Apellyasiya müraciətlərinə baxılması ilkin yoxlanışını həyata keçirən müəllim tərəfindən həyata keçirilə bilməz.
   12. Kollokvium və imtahan nəticələrinin təkrar yoxlanılması ilə bağlı bir dəfə apellyasiya ərizəsi qəbul edilir və qiymətləndirilmış apellyasiya ərizələri ilə bağlı təkrar müraciətlər qəbul olunmur. Zəruri hesab olunan hallarda aplellyasiya komissiyası ərizəni təkrar ekspertiza üçün kafedra əməkdaşlarına və ya kənar mütəxəssisə təqdim edə bilər.
   13. Apellyasiya komissiyası tərəfindən baxılmış müraciətlər üzrə nəticələrə dair növbəti semestr başlayandək katib tərəfindən protokol tərtib edilir və komissiya üzvləri tərəfindən imzalandıqdan sonra arxivləşdirilir.
   14. Komissiyanın katibi tərəfindən cavablandırılmış apellyasiya müraciətlərinə dair qərar layihəsi hazırlanır və qərar qəbul edilməsi məqsədilə komissiya üzvlərinin müzakirəsinə təqdim olunur.
   15. Apellyasiya komissiyasının katibi yekun qərarı komissiya üzvlərinin 2/3-nin iştirak etdiyi iclasda təqdim edir və qərar sadə səs çoxluğu ilə qəbul edilir.
3. **Yazılı formada attestasiya olunan fənlər üzrə apellyasiyanin təşkili və keçirilməsi**
   1. Apellyasiya müraciətinə əsas yaradan hallar aşağıdakılardır:

* imtahan suallarının tərtibində nəzəri və ya texniki səhv olduqda;
* hər hansı sualdan birinin cavabı yoxlanılmadıqda;
* imtahan suallarına verilən balların toplanması zamanı səhvə yol verildikdə;
* tələbə tərəfindən konkret suallara verilən balın adekvat olmadığı iddia edildiyi halda;
* yenidən imtahan və ya kollokvium təşkil edilməsi üçün əsas yarandıqda.
  1. Apellyasiya komissiyasına ərizələrin qəbulu və onlara baxılması qaydaları:
     1. İmtahan nəticələri elektron sistemə daxil edildikdən sonra tələbələr öz yazı işlərinə yoxlayıcı müəllimin hansı qeydlər aparması ilə bilavasitə tanış olması məqsədilə fakültə dekanlıqlarına müraciət edir və fakültə dekanlıqları tərəfindən müəyyən olunmuş vaxt ərzində (imtahan nəticələri elektron sistemdə elan olunduqdan 3 gün ərzində) yazı işi ilə tanış olduqdan sonra apellyasiya müraciəti edib-etməyəcəyinə dair qərar verir.
     2. Müəllim ilə görüşdə iştirak etməyən tələbələrin apellyasiya müraciətləri qəbul edilmir.
     3. Apellyasiya müraciəti imtahan nəticələrinin sistemə daxil olunduğu tarixdən sonrakı 5 gün ərzində Tələbə Kabinetindən elektron qaydada təqdim olunur:
* Apellyasiya ərizələrinə müraciət daxil oduğu gündən sonrakı 5 gün müddətində baxılmalıdır;
* Vahid sillabuslar üzrə təşkil olunan kollokvium və imtahanlar üzrə apellyasiya müraciətlərinə baxacaq müəllim siyahısı komissiya tərəfindən müəyyən edilir.

**4.Test üsulu ilə attestasiya olunan fənlər üzrə apellyasiyanin təşkili və keçirilməsi**

4.1.Test üsulu ilə keçirilən imtahan nəticələrindən aşağıdakı hallarda apellyasiya ərizəsi təqdim edilə bilər:

**-** İmtahan testlərinin tərtibində hər hansı bir qüsur olduqda;

- İmtahan zamanı hər hansı bir texniki problem yaranarsa.

* 1. Test üsulu ilə təşkil olunmuş imtahan nəticələrinin apellyasiya ərizələri, suallarda qüsur olduğu halda fənni tədris edən müvafiq kafedra müdirlərinin şəxsi kabinetlərinə yönləndirilir, kafedra müdiri ərizələrin yoxlanmasını təşkil edir.
  2. İmtahan zamanı texniki qüsurlara yol verildikdə isə müraciətin araşdırılması “İmtahan təşkili” şöbəsinə yönləndirilir.
  3. Yoxlanılmış və qiymətləndirilmış apellyasiya ərizələri zəruri hesab olunan hallarda təkrar ekspertiza üçün kafedra əməkdaşlarına və ya kənar mütəxəssisə təqdim edilə bilər.

**5. Apellyasiya komissiyasının qərarının rəsmiləşdirilməsi**

5.1. Apellyasiya müraciətlərinə baxılmasının nəticələrinə dair qəbul edilmiş rəy protokol və qərar ilə rəsmiləşdirilir və bu haqda müraciət edən şəxsə Elektron Apellyasiya Sistemi vasitəsilə məlumat verilir.

5.2. Apellyasiya müraciətinə müvafiq fənn üzrə digər müəllim tərəfindən yalnız bir dəfə baxılır və onun nəticəsi ilə bağlı tələbə yenidən apellyasiya müraciətinin nəticəsi ilə əlaqədar apellyasiya verə bilməz.

5.3. Apellyasiya komissiyasının yekun qərarı sədr, sədr müavini, katib və üzvlər tərəfindən imzalanaraq rəsmi şəkildə müvafiq struktur bölmələrə məlumat verilir.

* 1. Apellyasiya ərizəsinə baxan müəllim balın azaldılması qənaətinə gələrsə bu barədə apellyasiya komissiyasına müraciət edir və məsələ apellyasiya komissiyasında araşdırılır.
  2. Apellyasiya müraciətlərinin yoxlanılması zamanı qeyri-obyektiv qiymətləndirilmə aşkar edilərsə, bu barədə universitet rəhbərliyinə müraciət olunur.
  3. Apellyasiya prosesi son imtahan günündən 10 gün sonra yekunlaşır.